Frá vettvangi í morgun . Mynd / brunavarnir árnessýslu Brunavarnir Árnessýslu voru kallaðar út í morgun þegar kviknaði í vörubifreið í Kömbunum . Lögreglumenn voru staddir í nágrenninu fyrir tilviljun og ökumaður bílsins fékk hjá þeim slökkvitæki , sem hann beitti á eldinn . Samkvæmt upplýsingum frá Brunavörnum Árnessýslu kviknaði eldurinn líklega út frá glussaslöngu sem hafði losnað í bílnum . Bílstjórinn hoppaði út þegar eldurinn byrjaði að loga og tók stefnuna á lögreglumenn sem voru staddir í grenndinni vegna annars máls . Bílstjórinn fékk duftslökkvitæki hjá lögreglu og hafði náð að slá töluvert á eldinn þegar slökkviliðsmenn frá Hveragerði komu á staðinn . Þeir kláruðu að slökkva eldinn og tryggðu vettvang en mikil hálka er á staðnum . Þá var kallaður út dráttarbíll sem dró vörubifreiðina í burtu .